Dohoda medzi vládou Slovenskej republiky a vládou Tureckej republiky o zamestnávaní rodinných príslušníkov pracovníkov diplomatických misií, konzulárnych úradov a misii pri medzinárodných organizáciách 
(text slovenskej odpovednej nóty)

	Vaša Excelencia, 

 	mám česť potvrdiť prijatie Vašej nóty zo dňa............., v ktorej ste mi v mene vlády Tureckej republiky navrhli uzavretie Dohody o zamestnávaní rodinných príslušníkov pracovníkov diplomatických misií, konzulárnych úradov a misií pri medzinárodných organizáciách v tomto znení: 

	“Prejavujem úctu Vašej Excelencii a mám česť v mene vlády Tureckej republiky navrhnúť, aby rodinní príslušníci tvoriaci súčasť domácnosti člena diplomatického personálu alebo administratívneho a technického personálu služobne vyslaného vládou Tureckej republiky pracovať na Slovensku na Veľvyslanectve, konzulárnom úrade a misiách pri medzinárodných organizáciách a rodinní príslušníci tvoriaci súčasť domácnosti člena diplomatického personálu alebo administratívneho a technického personálu služobne vyslaného vládou Slovenskej republiky pracovať v Turecku na Veľvyslanectve, konzulárnom úrade a misiách pri medzinárodných organizáciách, boli oprávnení na základe reciprocity a podľa podmienok ďalej uvedených vykonávať zárobkovú činnosť v prijímajúcom štáte v súlade s ustanoveniami práva prijímajúceho štátu:

Jeho Excelencia

Aydemir ERMAN
veľvyslanec
zástupca štátneho tajomníka
Ministerstvo zahraničných vecí
Tureckej republiky

1. “Rodinní príslušníci” sú:

a) 	manželskí partneri
b) 	slobodné závislé deti tvoriace rodinnú jednotku

2. 	 	Každé povolenie na vykonávanie zárobkovej činnosti v prijímajúcom štáte bude ukončené pri ukončení pridelenia člena diplomatickej misie, konzulárneho úradu alebo misie pri medzinárodnej organizácii.

3. 	Postupy

a) 	Žiadosť o povolenie vykonávať zárobkovú činnosť zasiela v mene rodinného príslušníka Veľvyslanectvo vysielajúceho štátu na ministerstvo zahraničných vecí prijímajúceho štátu.
	
b) 	Ďalej sa bude postupovať spôsobom, ktorý umožní rodinnému príslušníkovi vykonávať zárobkovú činnosť čo možno najskôr a všetky požiadavky týkajúce sa pracovných povolení a podobné formality budú priaznivo uplatnené.
	
c) 	Pracovné povolenie bude vydané na dobu nepresahujúcu jeden rok a môže byť obnovené na nasledujúce po sebe idúce doby rovnakého trvania.
	
d) 	Pracovné povolenie môže byť vydané iba na zamestnanie v oblasti vzdelania a akademického výskumu alebo v iných oblastiach, ktoré môžu byť v jednotlivom prípade dohodnuté medzi zmluvnými stranami výmenou diplomatických nót. Vydanie pracovného povolenia môže byť odoprené osobám, ktoré pracovali protiprávne v prijímajúcom štáte alebo ktoré porušili v tomto štáte právne predpisy v oblasti daní a sociálneho zabezpečenia. Pracovné povolenie môže byť odoprené aj z dôvodov národnej bezpečnosti.

4. 	Trestná imunita

 	V prípade rodinných príslušníkov, ktorí požívajú imunitu z trestnej jurisdikcie prijímajúceho štátu v súlade s Viedenským dohovorom o diplomatických stykoch alebo s akýmkoľvek iným použiteľným medzinárodným dokumentom,

a) 	vysielajúci štát sa vzdá imunity príslušného rodinného príslušníka z trestnej jurisdikcie prijímajúceho štátu vo vzťahu k akémukoľvek činu vykonanému počas zárobkovej činnosti okrem prípadov, keď vysielajúci štát posúdi, že vzdanie sa imunity by mohlo byť v rozpore s jeho záujmami;
	
b) 	vysielajúci štát náležite zváži vzdanie sa imunity rodinného príslušníka vo vzťahu k výkonu rozhodnutia.

5. 	Občianske a správne výsady a imunity

 	V prípade rodinných príslušníkov, ktorí požívajú imunitu z občianskej a správnej jurisdikcie prijímajúceho štátu v súlade s Viedenským dohovorom o diplomatických stykoch alebo s akýmkoľvek iným použiteľným medzinárodným dokumentom, takáto imunita sa nepoužije vo vzťahu ku každému činu vykonanému počas zárobkovej činnosti, ktorý upravujú občianske a správne právne predpisy prijímajúceho štátu.

6. 	Systém finančného a sociálneho zabezpečenia

 	V súlade s Viedenským dohovorom o diplomatických stykoch alebo s akýmkoľvek iným použiteľným medzinárodným dokumentom, rodinní príslušníci budú podliehať systému finančného a sociálneho zabezpečenia prijímajúceho štátu vo všetkých záležitostiach spojených s ich zárobkovou činnosťou v prijímajúcom štáte.

7. Doba platnosti a Skončenie platnosti
 
 	Ak je horeuvedené akceptovateľné, mám česť navrhnúť, aby táto nóta a potvrdzujúca odpovedná nóta Vašej Excelencie tvorili Dohodu medzi Tureckou republikou a Slovenskou republikou, ktorá nadobudne platnosť 90 dní po výmene diplomatických nót, ktorými si zmluvné strany potvrdia splnenie vnútroštátnych podmienok potrebných pre nadobudnutie platnosti tejto dvojstrannej zmluvy o zamestnávaní.

 	Dohoda zostane v platnosti, pokiaľ nebude ukončená písomnou výpoveďou niektorej zmluvnej strany so šesťmesačnou výpovednou lehotou.

Využívam túto príležitosť, aby som ubezpečil Vašu Excelenciu o svojej najhlbšej úcte.”

 	Mám česť oznámiť, že vláda Slovenskej republiky súhlasí s návrhmi, ktoré obsahuje Vaša nóta. Vaša nóta a táto odpoveď tvoria týmto Dohodu medzi vládou Slovenskej republiky a vládou Tureckej republiky o zamestnávaní rodinných príslušníkov pracovníkov diplomatických misií, konzulárnych úradov a misií pri medzinárodných organizáciách, ktorá nadobudne platnosť 90 dní po výmene diplomatických nót, ktorými si zmluvné strany potvrdia splnenie vnútroštátnych podmienok potrebných pre nadobudnutie platnosti tejto dvojstrannej zmluvy o zamestnávaní.

	Prijmite prosím, Vaša Excelencia, ubezpečenie o mojej najhlbšej úcte

										.....................
										podpis